ไทย-บาห์เรน ลงนามสนธิสัญญามิตรภาพและความร่วมมือเอเชียตะวันออกเฉียงใต้
ไทย-บาห์เรน ลงนามสนธิสัญญามิตรภาพและความร่วมมือเอเชียตะวันออกเฉียงใต้ เพื่อเสริมสร้างความร่วมมือระหว่างกันอย่างใกล้ชิดมากขึ้นนายดอน ปรมัตถ์วินัย รัฐมนตรีว่าการกระทรวงการต่างประเทศ และเชค คาหลิด บิน อาเหม็ด บิน โมฮัมเหม็ด อัล คอลิฟะห์ รัฐมนตรีว่าการกระทรวงการต่างประเทศแห่งราชอาณาจักรบาห์เรน ร่วมลงนามในภาคยานุวัติสาร สําหรับการเข้าเป็นอัครภาคีของสนธิสัญญามิตรภาพและความร่วมมือเอเชียตะวันออกเฉียงใต้ ระหว่างช่วงการประชุมสุดยอดอาเซียนครั้งที่ 35 ซึ่งที่ผ่านมา อาเซียนสนับสนุนให้มีการสร้างภาคีความร่วมมือกับประเทศที่ไม่ใช่สมาชิกของอาเซียนเพิ่มมากขึ้น โดยหากประเทศใดในโลกต้องการสร้างความร่วมมือและยอมรับในหลักการของอาเซียน ก็ต้องลงนามกับอาเซียนในสนธิสัญญามิตรภาพและความร่วมมือเอเชียตะวันออกเฉียงใต้ หรือ TAC ซึ่ง TAC นี้ เกิดขึ้นมาตั้งแต่การประชุมสุดยอดผู้นำอาเซียน ครั้งที่ 1 ในปี ค.ศ.1976 และมีการแก้ไขปรับปรุงมาแล้ว 3 รอบ ในปี ค.ศ.1987, 1998 และ 2010ขณะที่ การประชุมคณะมนตรีประสานงานอาเซียน ครั้งที่ 24 ที่พึ่งหารือจบลง รัฐมนตรีว่าการกระทรวงการต่างประเทศของไทย ได้ร่วมติดตามผลการดำเนินงานจากการประชุมสุดยอดอาเซียน ครั้งที่ 34 และหารือเรื่องการเสริมสร้างประสิทธิภาพสำนักเลขาธิการอาเซียน ตลอดจน การส่งเสริมความเชื่อมโยงระหว่างวิสัยทัศน์อาเซียน ค.ศ. 2025 และวาระการพัฒนาอย่างยั่งยืน ค.ศ. 2030 ของสหประชาชาติ รวมทั้ง การเสริมสร้างทุนมนุษย์ และความเชื่อมโยงในอาเซียนมากยิ่งขึ้น